**NOTEIKUMI**

Limbažos

2016.gada 22.jūnijā Nr.12

**APSTIPRINĀTI**

ar Limbažu novada domes

22.06.2016. sēdes lēmumu

(protokols Nr.13, 39.§)

**Limbažu novada pašvaldības, tās iestāžu un struktūrvienību sniegto maksas pakalpojumu izcenojumu aprēķināšanas metodika un izcenojumu apstiprināšanas kārtība**

Izdoti saskaņā ar

Valsts pārvaldes iekārtas likuma 72.panta ceturto daļu;

likuma „Par pašvaldībām” 41.panta 2.punktu

1. **Vispārīgie jautājumi**
   1. Noteikumi nosaka kārtību, kādā Limbažu novada pašvaldības institūcijām plānojami, izstrādājami un uzskaitāmi ieņēmumi no sniegtajiem maksas pakalpojumiem un ar šo pakalpojumu sniegšanu saistītie izdevumi.
   2. Noteikumu mērķis ir noteikt vienotu, sistematizētu un skaidri saprotamu ekonomiski pamatotu kārtību maksas pakalpojumu izcenojumu noteikšanai.
2. **Ieņēmumu un izdevumu plānošana un uzskaite**
   1. Pašvaldības institūcijas plāno tādus maksas pakalpojumus, pēc kuriem ir pieprasījums un atsakās no tādiem, pēc kuriem pieprasījuma nav.
   2. Ieņēmumu apjomu no sniegtajiem maksas pakalpojumiem pašvaldības institūcijas plāno kārtējam budžeta gadam, ņemot vērā katram maksas pakalpojuma veidam apstiprināto cenu (ar pievienotās vērtības nodokli, ja tāds tiek piemērots) un prognozēto sniegto maksas pakalpojumu apjomu.
   3. Ar izpilddirektora rīkojumu noteiktās izglītības, kultūras un sociālo pakalpojumu iestādes un struktūrvienības ieņēmumus no sniegtajiem maksas pakalpojumiem plāno un uzskaita katrai iestādei atsevišķi kā pamatbudžeta veidu, piemērojot finansējuma pazīmi „maksas pakalpojumu budžets”.
   4. Ieņēmumi no pārējiem maksas pakalpojumiem tiek atspoguļoti kopējā pašvaldības budžetā ieņēmumu daļā.
   5. Ieņēmumi no sniegtajiem maksas pakalpojumiem tiek ieskaitīti pašvaldības pamatbudžeta kontos un izlietoti atbilstoši kārtējā gada pašvaldības apstiprinātajam budžetam.
   6. Noteikumu 2.3.punktā minētās iestādes un struktūrvienības maksas pakalpojumu ieņēmumu neizlietoto atlikumu pārskata gada beigās ir tiesīgas izlietot nākamajā budžeta gadā.
3. **Sniegto maksas pakalpojumu izcenojumu noteikšanas metodika**
   1. Lai noteiktu maksas pakalpojumu izcenojumu, iestāde (struktūra) katram maksas pakalpojuma veidam saskaņā ar šo noteikumu 1.pielikumu izstrādā maksas pakalpojuma izcenojuma aprēķinu. Minēto aprēķinu saskaņo ar Limbažu novada pašvaldības Finanšu nodaļas ekonomistu.
   2. Maksas pakalpojuma izcenojums ietver visas izmaksas, kuras rodas, sniedzot maksas pakalpojumu, un to aprēķina, izmantojot šādu formulu:

Imp = (Tizm + Nizm)/Vsk,

kur

Imp – viena sniegtā maksas pakalpojuma veida vienas vienības izcenojums;

Tizm – tiešās izmaksas, jeb izmaksas, kas ir tieši attiecināmas uz maksas pakalpojuma sniegšanu. Šīs izmaksas parasti ietver maksas pakalpojuma sniegšanai izlietoto materiālu iegādes izmaksas un tiešos izdevumus darba samaksai, kā arī ar šo samaksu saistītās valsts sociālās apdrošināšanas obligātās iemaksas;

Nizm – netiešās izmaksas, jeb izmaksas, kas ir netieši saistītas ar attiecīgā maksas pakalpojuma sniegšanu, piemēram, iestādes vadībā un administrācijā nodarbināto darbinieku un citu darbinieku darba algas un ar šīm algām saistītās valsts sociālās apdrošināšanas obligātās iemaksas, pamatlīdzekļu remonta un ekspluatācijas izdevumi, telpu apkures un apgaismošanas izdevumi, pamatlīdzekļu nolietojums, nomas maksa un apdrošināšanas maksājumi, vispārējas nozīmes palīgmateriāli un citi ar attiecīgā maksas pakalpojuma sniegšanu netieši saistīti izdevumi;

Vsk – plānotais maksas pakalpojuma vienību skaits noteiktā laikposmā.

* 1. Kritērijus izmaksu klasificēšanai tiešajās un netiešajās izmaksās, kā arī netiešo izmaksu attiecināšanai uz konkrēto maksas pakalpojuma veidu iestāde (struktūra) nosaka, pamatojoties uz maksas pakalpojuma un tā sniegšanas procesa specifiku.
  2. Maksas pakalpojumu izcenojumu aprēķinā iekļautās izmaksas klasificē saskaņā ar normatīvajiem aktiem par budžeta izdevumu klasifikāciju atbilstoši ekonomiskajām kategorijām, norādot izdevumu klasifikācijas kodu.
  3. Aprēķinot maksas pakalpojumu izcenojumus, var noteikt diferencētas maksas pakalpojumu cenas, ņemot vērā pakalpojumu sniegšanas (pieprasīšanas) veidus (piemēram, elektroniskā formā vai personīgi).
  4. Aprēķinot maksas pakalpojumu izcenojumus, tajos var paredzēt atvieglojumus noteiktajām mērķa grupām (piemēram, bērni, daudzbērnu ģimenes, pensionāri, personas, kurām noteikta invaliditāte, bez vecāku gādības palikuši bērni), lai nodrošinātu maksas pakalpojumu pieejamību.
  5. Maksas pakalpojumu izcenojumu aprēķinā un noteikumos par maksas pakalpojumu cenrādi izcenojumu summas norāda eiro un centos.

1. **Maksas pakalpojumu cenrāža apstiprināšana**
   1. Iestādes (struktūras) vadītājs sagatavo lēmuma projektu par maksas pakalpojumu cenrādi iesniegšanai Finanšu komitejā.
   2. Lēmumā par maksas pakalpojumu cenrādi var norādīt maksāšanas kārtību, atvieglojumus, to piemērošanas nosacījumus un citus īpašos nosacījumus. Maksas pakalpojumu cenrādi izstrādā kā lēmuma pielikumu saskaņā ar šo noteikumu 2.pielikumu.
   3. Grozījumus lēmumā par maksas pakalpojumu cenrādi izdara šādos gadījumos:
      1. ir izdarīti grozījumi normatīvajos aktos vai mainījušies apstākļi, kas ietekmē iestādes (struktūras) sniedzamo maksas pakalpojumu klāstu;
      2. ir būtiski mainījušās (samazinājušās vai palielinājušās) tiešās vai netiešās izmaksas, kuras veido maksas pakalpojumu izcenojumus;
      3. ir tā mainījies plānoto maksas pakalpojumu vienību skaits noteiktā laika posmā, ka tas būtiski ietekmē vienas pakalpojuma vienības sniegšanas izmaksas.
2. **Noslēguma jautājumi**
   1. Noteikumi neattiecas uz:
      1. pašvaldības zemes nomu;
      2. ūdenstilpju un zvejas tiesību iznomāšanu;
      3. gadījumos, kad piemērojami Ministru kabineta 2010.gada 8.jūnija noteikumi Nr.515 „Noteikumi par valsts un pašvaldības mantas iznomāšanas kārtību, nomas maksas noteikšanas metodiku un nomas līguma tipveida nosacījumiem”;
      4. maksas pakalpojumiem, par kuriem maksa noteikta likumos, Ministru kabineta noteikumos vai pašvaldības saistošajos noteikumos;
      5. biļešu maksām vai pasākumu ieejas maksām;
      6. dalības maksām, kuras noteiktas ar domas lēmumiem;
      7. maksu par lasītāju kartēm bibliotēkās;
      8. maksu par ielu tirdzniecības organizēšanu un atsevišķu objektu un laukumu izmantošanu konkrētos pasākumos.
   2. Pašvaldības institūcijas vadītājs atbild par iestādes sniegto maksas pakalpojumu izcenojuma aprēķināšanu atbilstoši šiem noteikumiem un iestādes apstiprinātā maksas pakalpojuma cenrāža piemērošanu.
   3. Noteikumi stājas spēkā ar 2016.gada 1.jūliju.
   4. Ar šo noteikumu spēkā stāšanās brīdi, spēku zaudē Limbažu novada domes noteikumi „Limbažu novada pašvaldības, tās iestāžu un struktūrvienību sniegto maksas pakalpojumu izcenojumu aprēķināšanas metodika un izcenojumu apstiprināšanas kārtība”, kas apstiprināti ar Limbažu novada domes 2014.gada 27.marta lēmumu (protokols Nr.6, 22.§).

Limbažu novada pašvaldības

Domes priekšsēdētājs D.Zemmers

**1.PIELIKUMS**

Noteikumiem „Limbažu novada pašvaldības,

tās iestāžu un struktūrvienību sniegto maksas

pakalpojumu izcenojumu aprēķināšanas metodika

un izcenojumu apstiprināšanas kārtība”

Saskaņots:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(amats) (vārds, uzvārds) (paraksts)

\_\_\_\_\_\_\_. gada \_\_\_\_. \_\_\_\_\_\_\_\_\_\_\_\_\_\_\_

**Maksas pakalpojumu izcenojuma aprēķins**

Iestāde (struktūrvienība)

Maksas pakalpojumu veids

Laikposms

Maksas pakalpojuma vienību skaits noteiktā laikposmā (gab.)

|  |  |  |  |
| --- | --- | --- | --- |
| **Nr.**  **p.k.** | **Izdevumu klasifikācijas kods** | **Rādītājs (materiāla/izejvielas nosaukums, atlīdzība un citi izmaksu veidi)** | **Izmaksu apjoms noteiktā laikposmā viena maksas pakalpojuma veida nodrošināšanai** |
| 1 | 2 | 3 | 4 |
| Tiešās izmaksas | | | X |
| 1. |  |  |  |
| 2. |  |  |  |
| 3. |  |  |  |
| Tiešās izmaksas kopā | | |  |
| Netiešās izmaksas | | | X |
| 1. |  |  |  |
| 2. |  |  |  |
| 3. |  |  |  |
| Netiešās izmaksas kopā | | |  |
| **Pakalpojuma izmaksas kopā** | | |  |
| **Maksas pakalpojumu izcenojums (eiro)** (pakalpojuma izmaksas kopā dalītas ar maksas pakalpojumu vienību skaitu noteiktā laikposmā) | | |  |

|  |  |
| --- | --- |
| Prognozētais maksas pakalpojuma vienību skaits gadā (gab.)\* |  |
| Prognozējamie ieņēmumi no pakalpojuma gadā (eiro) (prognozējamais maksas pakalpojumu skaits gadā reizināts ar maksas pakalpojumu izcenojumu)\* |  |

\*Ailes neaizpilda, ja izvēlētais laikposms aprēķinam ir viens gads.

Aprēķinu sastādīja:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(amats) (vārds, uzvārds) (paraksts)

**2.PIELIKUMS**

Noteikumiem „Limbažu novada pašvaldības,

tās iestāžu un struktūrvienību sniegto maksas

pakalpojumu izcenojumu aprēķināšanas metodika

un izcenojumu apstiprināšanas kārtība”

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ maksas pakalpojumu cenrādis**

(iestāde vai struktūrvienība)

|  |  |  |  |  |  |  |
| --- | --- | --- | --- | --- | --- | --- |
| Nr.  p.k. | Pakalpojuma veids | Mērvienība | Cena bez PVN (eiro) | PVN (eiro) | Cena ar PVN (eiro) | Piezīmes\* |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |

\* Ja maksas pakalpojumam nepiemēro pievienotās vērtības nodokli vai piemēro samazinātu nodokļa likmi, cenrādī piezīmju rindā pie attiecīgā maksas pakalpojuma izdara atbilstoši atsauci un norāda Pievienotās vērtības nodokļa likuma attiecīgo pantu un tā daļu.